
**ΠΤΩΣΕΙΣ ΔΙΦΩΝΗΣ ΑΝΤΙΣΤΙΞΗΣ κατά τον 16ο αιώνα**

Όπως είδαμε να περιγράφεται σε πραγματείες Contrapunctus ήδη από τον 14ο αιώνα, μια δίφωνη πτώση καταλήγει πάντα σε 8η ή ταυτοφωνία (όπως φαίνεται και από τα 12 δίφωνα μοτέτα του Orlando di Lasso, η κατάληξη σε καθαρή 5η δεν συναντάται πλέον, παρά πολύ σπάνια). Οι δύο *finalis* προσεγγίζονται πάντα (και μόνον) ***βηματικά***.

Οι δύο φωνές τραγουδούν αποκλειστικά **δύο στερεοτυπικές** **μελωδικές φόρμουλες**.


* Η μία μελωδική φόρμουλα προσεγγίζει τον *finalis* με **ανιόν βήμα** (συνήθως ημιτονίου, εκτός του Φρύγιου τρόπου). Από τα τέλη του 15ου αιώνα περίπου, η φόρμουλα περιλαμβάνει *απαραιτήτως* **καθυστέρηση του προτελευταίου φθόγγου** (δηλαδή του προσαγωγέα, εκτός του Φρύγιου τρόπου). Η φόρμουλα λέγεται **clausula cantizans** (πτώση της cantus = σοπράνο)

Clausula cantizans (για *finalis* σολ)



* Η άλλη φόρμουλα προσεγγίζει τον *finalis* με **κατιόν βήμα** (από τη 2η βαθμίδα του τρόπου). Η φόρμουλα λέγεται **clausula tenorizans** (πτώση του τενόρου).

Clausula tenorizans (για *finalis* σολ)



Στις δίφωνες πτώσεις οι φωνές συνδυάζουν ***αποκλειστικά*** αυτές τις δύο μελωδικές φόρμουλες ***και μόνον***. Από τις αρχές του 16ου αιώνα περίπου οι δύο φόρμουλες (αν και διατηρούν τις ονομασίες τους) μπορούν να αλλάζουν φωνές *ελεύθερα*. Δηλαδή η cantus μπορεί να τραγουδά την Clausula tenorizans και ο τενόρος να τραγουδά την Clausula cantizans.

Από τα παραδείγματα δίφωνων πτώσεων που ακολουθούν φαίνεται ότι ο συνδυασμός των δύο μελωδικών προτύπων δημιουργεί **πάντα** μια διαδοχή από τρία αρμονικά (κάθετα) διαστήματα που εμφανίζονται **πάντα** με την ίδια σειρά (από μία κατάσταση πλήρους ανισορροπίας προς μία κατάσταση ιδανικής ισορροπίας):


**Διαφωνία → Ατελής Συμφωνία → Τέλεια Συμφωνία**

**(7 → 6Μ → 8 ή 2 → 3μ → 1)**


Είναι προφανές πως, ανάλογα με την περίπτωση, απαιτείται χρήση *musica ficta*, δηλαδή χρωματικών αλλοιώσεων, προκειμένου να επιτευχθούν ημιτονιακές κινήσεις του τύπου “προσαγωγέας – τονική” στην Clausula cantizans: ντο# για πτώση σε ρε, φα# για πτώση σε σολ, σολ# για πτώση σε λα. Για πτώση σε μι δεν απαιτείται *musica ficta*. Με άλλα λόγια, όπως ισχύει ήδη από τον 14ο αιώνα, οι πανίσχυρες και παραδειγματικές ακολουθίες διαστημάτων **6η Μεγάλη → 8η** και **3η μικρή → ταυτοφωνία** είναι αυτές που διαμορφώνουν τα δίφωνα πτωτικά σχήματα *και* κατά τον 16ο αιώνα (με τον “εμπλουτισμό” της φωνής που προσεγγίζει τον *finalis* με ανιόν βήμα με την καθυστέρηση που ήδη αναφέρθηκε).

**Ιδού μερικά τυπικά παραδείγματα δίφωνων πτώσεων**:


* **Δίφωνη Πτώση σε ρε, κατάληξη σε 8η**



* **Δίφωνη Πτώση σε ρε, κατάληξη σε ταυτοφωνία**



* **Δίφωνη Πτώση σε μι, κατάληξη σε 8η**



* **Δίφωνη Πτώση σε μι, κατάληξη σε ταυτοφωνία**

